Zabur
Chapter 138
Nibak Nabi Daud. Droeneueh, deungon sipeunoh até lôn. Dikeue banmandum dewata ulôn meunyanyoe puja ngon pujoe ubak Droeneueh.
2 Ulôn teukui ngon lôn peukeu ubak Baét Droeneueh nyang suci sira lôn pujoe nan Droneueh, sabab Droeneueh seutia dan sabe neugaséh kamoe. Droeneueh leubeh peunténg ubak janji nyang ka Droneueh peugét nibak peundapat gob keuhai Droeneueh.
3 Watée ulôn teumawök Droeneueh, laju neujaweueb, peukong kheueh até lôn mangat lôn jeuet keu ureuëng nyang beurani.
4 Banmandum raja nyang na ateueh bumoe nyoe jipujoe Droeneueh, ya TUHAN, sabab awaknyan ka jideungoe janji Droeneueh.
5 Awaknyan meunyanyoe keuhai buet Droeneueh dan keuhai keuagongan Droeneueh nyang raya.
6 Droeneueh lumpah mulia, ya TUHAN lôn, teuma nyang hina teutab Droeneueh peulara, ureuëng sombong hana hase jipeusöm droe nibak Droeneueh.
7 Watée ulôn rhot bak apoh apah, Droeneueh nyang peuteun udeb ulôn. Droeneueh nyang lawan musoh lôn nyang teungoh beungéh dan Droeneueh peuseulamat ulôn ngon kuasa Droeneueh.
8 Droeneueh neupeupeunoh janji ubak ulôn; bék kheueh neupiôh neukalon ateueh umat Droeneueh.